b'\n_START_ARTICLE_\nRagnhild Hennum\n_START_SECTION_\nKarri\xc3\xa8re og faglig arbeid\n_START_PARAGRAPH_\nHennum ble cand.jur. ved Universitetet i Oslo i 1991 og dr.philos. i rettssosiologi samme sted i 1999. Hennes doktorgrad hadde tittelen Bevis i saker om seksuelle overgrep mot barn, og hun har publisert arbeider om straffutm\xc3\xa5ling, de rettslige sidene ved d\xc3\xb8dshjelp, seksualisert vold generelt, strafferettslige s\xc3\xa6rreaksjoner og tvangsekteskap._NEWLINE_Hun var ansatt ved Institutt for kriminologi og strafferett/Institutt for kriminologi og rettssosiologi i perioden 1992\xe2\x80\x932003 som forsker, stipendiat, postdoktor og universitetslektor. Hun ble f\xc3\xb8rsteamanuensis ved Institutt for offentlig rett i 2004 og fikk opprykk til professor i 2007._NEWLINE_Hennum ble utnevnt til viserektor ved Universitetet i Oslo av rektor Ole Petter Ottersen i 2009, et verv hun beholdt etter at Ottersen ble gjenvalgt i 2013. Hennum var konstituert prorektor ved Universitetet i Oslo i perioden 2014\xe2\x80\x932017, etter Ruth Vatvedt Fjelds avgang. I 2018 var hun konstituert som direkt\xc3\xb8r for Norsk senter for menneskerettigheter. Hennum har ogs\xc3\xa5 ledet Universitetet i Oslos koordineringsgruppe for likestilling og ble i 2017 utnevnt til leder for universitetets ressursgruppe for arbeidet med \xc3\xa5 forebygge seksuell trakassering._NEWLINE_Hennum er styreleder for Oslo Krisesenter, styreleder for UiOs datterselskap Unirand AS, styremedlem i Forskningsparken i Oslo og varamedlem i styret i Stiftelsen Lovdata. Hun har v\xc3\xa6rt medlem av flere regjeringsoppnevnte utvalg, herunder Voldtektsutvalget fra 2006, Juryutvalget fra 2010, og ble i 2015 leder for det regjeringsoppnevnte Voldsoffererstatningsutvalget (Hennum-utvalget) som avga NOU 2016: 9 Rettferdig og forutsigbar \xe2\x80\x93 voldsskadeerstatning. I 2018 ble hun utnevnt av regjeringen til leder for partnerdrapsutvalget. Hennum er fra 2017 leder for Norges kvinnelobby, en paraplyorganisasjon for kvinnebevegelsen i Norge.'